Петър Стойчев

Петър Стойчев е български плувец и политик. Той е министър на физическото възпитание и спорта в служебното правителство на Марин Райков (от 13 март 2013 г.)

Носител е на световната купа по плувен маратон за 2001, 2002, 2003, 2004, 2005, 2006, 2007, 2008, 2009, 2010, 2011 г. – 11 поредни години. Световен шампион по плуване на 25 km в открити води през 2011 в Шанхай. През 2007 г. поставя световен рекорд по най-бързо преплуване на протока Ла Манш – за пръв път в историята под 7 часа.

Плувецът е първият и единствен българин, поканен и приет в Международната зала на плувната слава (САЩ) – елитарен клуб на най-бележитите спортисти.

Петър Стойчев е почетен гражданин на аржентинския град Виедма. Кметът Хорхе Ферейра издава декрет (постановление), в който подробно описва успехите му: „...За нашия град Виедма е огромна чест присъствието на този забележителен плувец, чиито успехи са безпрецедентни в историята на неговия спорт...“

Петър Стойчев е избран за най-добър плувец в света в най-мащабното гласуване на сайта на Световната асоциация по плуване в открити води за 2009 г.

Биография 
Петър Райчев Стойчев е роден е на 24 октомври 1976 г. в Момчилград. Състезава се за спортен клуб Левски в дисциплините 400 m и 1500 m свободен стил. Негов треньор от 1998 г. е Красимир Туманов. Освен това е старши лейтенант към Центъра за бойна подготовка и спорт на Министерството на вътрешните работи (ЦБПС на МВР).

На 23 юли 2011 г. Петър Стойчев става световен шампион в плуването на 25 km в открити води на Световното първенство по плувни спортове в Шанхай. От стартиралите 33 плувци 16 се отказват и не завършват състезанието поради високата температура на водата (30,9 °C).

Към 2012 година Петър Стойчев е 11-кратен победител на Охридския плувен маратон.

Преплуване на Ла Манша 
На Петър Стойчев принадлежи стария световен рекорд за преплуване на протока Ла Манш, поставен на 24 август 2007 г. Стойчев тръгва в 12,00 часа българско време от „Шекспир Бийч“ в Дувър в посока към френския бряг Кап Брюне. Той е първият, преплувал протока за време под 7 часа. Стойчев преплува разстоянието за 6:57.50 часа, подобрявайки досегашния рекорд – 7:03.50 часа, поставен през 2005 г. от Кристоф Вандрач (Германия).

Върхови резултати

2016 
 Печели златен медал в дисциплината 400 m в свободен стил на Световното зимно първенство по плуване в Тюмен, Русия

2011 
 Световен шампион на 25 km от световното първенство в Шанхай, Китай;
 Носител на Световната купа на FINA по плуване в открити води;
 Второ място на Европейското първенство по плуване в открити води в Ейлат, Израел

2010 
 Носител на Световната купа на FINA по плуване в открити води;
 5-и в Гран при на FINA по плуване – дистанцията 10 km;
 Бронзов медал на 25 km от Световното първенство в Робервал, Канада

2009 
 Носител на Световната купа на FINA по плуване в открити води;
 31-ви на Световното първенство в Рим в дистанцията 10 km;

2008 
 Носител на Световната купа на FINA по плуване в открити води;
 Шесто място на 10 km на Олимпийските игри в Пекин;

2007 
 Носител на Световната купа на FINA по плуване в открити води;
 Световен рекорд за най-бързо преплуване на Ла Манша: 6 часа, 57 минути и 50 секунди; първият плувец, преминал дистанцията с време под 7 часа;

2006 
 Носител на Световната купа на FINA по плувен маратон;
 Бронзов медал на 25 km на Световното първенство Неапол, Италия;

2005 
 Носител на Световната купа на FINA по плувен маратон;
 Трето място на 10 km на Световно първенство по плуване в Монреал, Канада;
 Трето място на 25 km на Световно първенство по плуване в Монреал, Канада;

2004 
 Носител на Световната купа на FINA по плувен маратон;
 Участие в Олимпийските игри в Атина в дисциплините 400 метра свободен стил и 1500 метра свободен стил;
 Трето място на 25 km на Европейското първенство по плуване в Мадрид, Испания;

2003 
 Носител на Световната купа на FINA по плувен маратон;
 Трето място на 25 km на Световното първенство по плуване – Барселона, Испания;

2002 
 Носител на Световната купа на FINA по плувен маратон;

2001 
 Носител на Световната купа на FINA по плувен маратон;

2000 
 Сребърен медал от световното първенство на 10 km;

Отличия 
На 29 август 2007 г. в качеството си на служител на МВР Петър Стойчев е награден от министър Румен Петков с боен пистолет с пълно снаряжение. Треньорът му Красимир Туманов е награден с почетно отличие на Министерството на вътрешните работи.

Източници

Външни препратки 
 Официален сайт

Министри на младежта и спорта на България
Български плувци
Преплували Ла Манш
Почетни граждани в Аржентина
Родени в Момчилград